ए खबर इनें तराओं आदमियें कच्छ बी पुज्जी ते आपूं बिच्च लगे सलाह करन तां पैह्‌ला आदमी बोलेया भेई तू ते क्रोआ पर छिन्ज दिक्खा दा हा जड़ी लेई आ तेरा ते फड़ाके दा कम्म ऐ। ते ए फैसला करिऐ राजे कोल गे ते आक्खन लगे महाराज अस आनी दिन्नेयां जड़ी राजा मन्नी गेया तां राजे ने इक शर्त रक्खी जे जड़ी मौके पर नेईं पुज्जी तां में इनें दौं गी मरोआई देङ। ओ शर्त मन्नी गे। सौ क्रोह जाने आला टुरी पेआ ते झट जेईऐ जड़ी पुट्टी लैती। ओ जड़ी लेइऐ आवा करदा हा तां अजें मती सवेल ही ओ इक बूटे एठ बसां करन बेई गेया ते उसी उत्थें नींद्र आई ऐई। थक्के दा बो हा ते करनी परमेशरा दी इक पासेया इक सप्प पाया ते इस दे दोआलैं पलेस मारिऐ ते फिन्न फलाइऐ बेई गेया। ते ए नकूक सुत्ते दा हा। दिन घरोने गी बी थोड़ा गै समां रेई गेदा हा। ओ जेढ़े दौं जने उत्थे बड़े घवराऐ जेकर साढ़ा साथी नईं पुज्जेया तां असें गो राजे ने मरवाई देना। पैह्‌ला बोलेया भेई तूं सत्तें समान्नें ग नीज़ लाइऐ दिक्खी लैना, दिक्ख हां के गल्ल ऐ। उन नीज लाई ते दिक्खिऐ आक्खन लगा भेई बड़ी मुशकिल गल्ल ऐ। जड़ी ते ओ लेई आये दा, पर इक बूटे ऐठ सेई गेदा ऐ ते इक सप्प ने पलेस पाइऐ फिन्न कड्डी दी ऐ जे ओ जरा बी हिल्लेया तां समझो हैनी।